HVE reynir að halda í horfi þrátt fyrir niðurskurð Heilbrigðisstofnun Vesturlands , HVE , hefur þurft að sæta um fjórðungs niðurskurði í fjárveitingum á undanförnum árum . Nú er unnið að hagræðingaraðgerðum til að mæta enn einum niðurskurðarkröfum sem birtast í fjárlagafrumvarpi því sem nú liggur fyrir Alþingi . „ Samkvæmt fjárlagafrumvarpi fyrir árið 2014 er okkur gert að skera niður um 1,5% á næsta ári og sá niðurskurður á allur að vera á sjúkrasviði stofnunarinnar . Miðað við rekstrarumfang þeirra fjögurra stofnana sem tilheyra sjúkrasviðinu , er nú ljóst að þetta er krafa um 31 milljónar króna niðurskurð á Akranesi . Skera þarf niður um 6 milljónir í Stykkishólmi , 5,5 milljónir á Hvammstanga og 2,2 milljónir á Hólmavík , “ segir Ásgeir Ásgeirsson framkvæmdastjóri fjármála og rekstrar við HVE . Stjórnendur HVE stefna ótrauðir að hagræðingu þannig að ekki þurfi að koma til lokunar neinna deilda frá sem nú er . „ Við viljum ekki grípa til slíkra úrræða . Þó er ljóst að nú er komið út á ystu nöf . Það er búið að skera niður alveg inn að beini og nú er ekki lengur neitt borð fyrir báru . Við höfum áður þurft að fara í gegnum sársaukafullar aðgerðir þar sem til að mynda hefur verið fækkað um 66 starfsmenn í um 40 stöðugildum frá árinu 2009 . Ef áfram verður haldið á sömu braut niðurskurðar verður ekki komist hjá því að skerða grunnþjónustu og jafnvel loka deildum , “ segir Ásgeir Ásgeirsson . Jóhanna Fjóla Jóhannesdóttir gegnir stöðu framkvæmdastjóra hjúkrunar við HVE . Hún vinnur þannig náið með starfsfólki í hinum daglegu störfum við hjúkrun og umönnun fólks sem þarf að leita til stofnunarinnar . Jóhanna segir að langvarandi niðurskurðartímabil hafi reynt á starfsfólkið . „ Það er ekki hægt að neita því . Fólk getur tekið á sig vissa hluti í ákveðinn tíma en það kemur að því að það verður ákveðin uppgjöf . Það er kannski búið að starfa við mjög þröngan kost í einhver ár en það er hætt við því að það komi að þeim punkti að það segist ekki geta meir . Starfsfólk verður að geta séð að hlutirnir taki enda , að það rofi aftur til . Í fyrra var talað um að botninum væri náð . Við trúðum þessu . Þegar heilbrigðisþjónustan í landinu fær síðan nýjar aðalhaldskröfur núna , þá er það niðurbrjótandi . Fólk var farið að horfa til þess að nú væri starfsemin komin í ákveðinn ramma . Það væri hægt að horfa til framtíðar og eiga smá svigrúm til að gera betur á sumum stöðum . Við höfðum áætlanir um slíkt og stefnum á fleiri aðgerðir þar sem biðlistar eru eins og í liðskiptaaðgerðum . Við höfum verið að bæta okkur þar í haust . Auðvitað er þetta erfitt . Við búum þó svo vel að vera með frábært starfsfólk með mikla reynslu . Hér er svo góður kjarni á Akranesi , starfsandinn er góður . “ Fólk hefur leitað fyrir sér erlendis Síðustu misseri hefur borið á umræðu um að starfsfólk í heilbrigðisstéttum hér á landi væri farið að leita starfa erlendis . Mikið vinnuálag , léleg laun , endalaus niðurskurður og eftirspurn eftir heilbrigðisstarfsmönnum í nágrannalöndunum og þá einkum í Noregi , væri þess valdandi að rót væri komið á heilbrigðisstarfsmenn hér á landi . „ Ég veit til þess að fólk hefur verið að leita fyrir sér . Við höfum dæmi , bæði í ár og í fyrra , um að starfsmenn hafi farið í sínum sumarleyfum til starfa erlendis . Það hefur þó ekki verið þannig að fólk hér á Akranesi hafi sagt upp störfum til að hefja ný störf í útlöndum . Þetta hefur þó gerst á öðrum stöðum á Vesturlandi en það er mjög lítið um það . Það er miklu minna um þetta hjá okkur en maður heyrir af á höfuðborgarsvæðinu , “ segir Jóhanna .